Title: ข้อบัญญัติองค์การบริหารส่วนตำบลสร้อยละคร เรื่อง การเก็บ ขน และกำจัดสิ่งปฏิกูลและหรือขยะมูลฝอย พ.ศ. 2560

ข้อบัญญัติองค์การบริหารส่วนตำบลสร้อยละคร
เรื่อง
การเก็บ ขน และกำจัดสิ่งปฏิกูลและหรือขยะมูลฝอย
พ.ศ. ๒๕๖๐

โดยที่เป็นการสมควรตราข้อบัญญัติองค์การบริหารส่วนตำบลสร้อยละคร
ว่าด้วยการเก็บ ขนและกำจัดสิ่งปฏิกูลและหรือขยะมูลฝอย

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ และมาตรา ๒๐ มาตรา
๕๔ มาตรา ๕๕ มาตรา ๖๓ และมาตรา ๖๕ แห่งพระราชบัญญัติการสาธารณสุข พ.ศ. ๒๕๓๕
องค์การบริหารส่วนตำบลสร้อยละครโดยความเห็นชอบของสภาองค์การบริหารส่วนตำบลสร้อยละคร
จึงตราข้อบัญญัติไว้ ดังต่อไปนี้

ข้อ
๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลสร้อยละคร เรื่อง การเก็บ ขนและกำจัดสิ่งปฏิกูลหรือมูลฝอย
พ.ศ. ๒๕๖๐

ข้อ ๒[๑]  ข้อบัญญัตินี้ให้ใช้บังคับตั้งแต่วันประกาศไว้โดยเปิดเผย
ณ ที่ทำการองค์การบริหารส่วนตำบลสร้อยละครแล้วเจ็ดวัน

ข้อ
๓  ให้ยกเลิกข้อบัญญัติองค์การบริหารส่วนตำบลสร้อยละคร
เรื่อง การกำจัดสิ่งปฏิกูลหรือมูลฝอย พ.ศ. ๒๕๔๗ และให้ใช้ความต่อไปนี้แทน
บรรดาข้อบัญญัติ
กฎ ข้อบังคับ ระเบียบ หรือคำสั่งอื่นใดที่ตราไว้แล้วในข้อบัญญัตินี้ หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ
๔  ในข้อบัญญัตินี้
สิ่งปฏิกูล หมายความว่า อุจจาระ หรือปัสสาวะ
และหมายความรวมถึงสิ่งอื่นใดซึ่งเป็นสิ่งโสโครกหรือมีกลิ่นเหม็น
ขยะมูลฝอย
หมายความว่า เศษกระดาษ เศษผ้า เศษอาหาร เศษสินค้า ถุงพลาสติก ภาชนะใส่อาหาร เถ้า
มูลสัตว์ หรือซากสัตว์ รวมตลอดถึงสิ่งอื่นใดที่เก็บกวาดจากถนน ตลาด
ที่เลี้ยงสัตว์หรือที่อื่น
ที่หรือทางสาธารณะ หมายความว่า
สถานที่หรือทางที่มิใช่เป็นของเอกชนและประชาชนสามารถใช้ประโยชน์หรือสัญจรได้
อาคาร หมายความว่า ตึก บ้าน เรือน โรง ร้าน
แพ คลังสินค้า สำนักงาน หรือสิ่งที่สร้างขึ้นอย่างอื่นซึ่งบุคคลอาจเข้าอยู่หรือเข้าใช้สอยได้
สถานที่ หมายความว่า ที่ซึ่งไม่ใช่อาคาร และมีสิ่งปฏิกูล
หรือมูลฝอยซึ่งองค์กรปกครองส่วนท้องถิ่นหรือเอกชนผู้ได้รับอนุญาตจะต้องดำเนินการรับทำการเก็บ
ขน จัดการขยะ ของเสียอันตราย และสิ่งปฏิกูลมูลฝอย
โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการจะต้องดำเนินการเก็บ
ขน หรือกำจัด
เจ้าพนักงานท้องถิ่น หมายความว่า นายกองค์การบริหารส่วนตำบลสร้อยละคร
เจ้าพนักงานสาธารณสุข หมายความว่า
เจ้าพนักงานซึ่งได้รับการแต่งตั้งให้ปฏิบัติการตามพระราชบัญญัติการสาธารณสุข พ.ศ.
๒๕๓๕
พนักงานเจ้าหน้าที่ หมายความว่า
ผู้ซึ่งได้รับการแต่งตั้งจากเจ้าพนักงานท้องถิ่นให้ปฏิบัติหน้าที่ตามพระราชบัญญัติการสาธารณสุข
พ.ศ. ๒๕๓๕

ข้อ
๕  การกำจัดสิ่งปฏิกูลและหรือขยะมูลฝอยในเขตองค์การบริหารส่วนตำบลสร้อยละครเป็นอำนาจหน้าที่ของเขตองค์การบริหารส่วนตำบลสร้อยละคร
ในกรณีมีเหตุอันสมควรองค์การบริหารส่วนตำบลสร้อยละครอาจมอบให้บุคคลใดดำเนินการตามวรรคหนึ่งแทนก็ได้
ภายใต้การกำกับควบคุมขององค์การบริหารส่วนตำบลสร้อยละคร

ข้อ
๖  ห้ามมิให้ผู้ใด ถ่าย เท ทิ้ง
หรือทำให้มีขึ้นซึ่งสิ่งปฏิกูลและหรือขยะมูลฝอยในที่หรือทางสาธารณะ เป็นต้นว่า ถนน
ตรอก ซอย แม่น้ำ คลอง คู สระน้ำ บ่อน้ำ ฯลฯ
เว้นแต่ในที่ซึ่งองค์การบริหารส่วนตำบลสร้อยละครจัดไว้ให้

ข้อ
๗  ห้ามมิให้ผู้ใดถ่าย เท ทิ้งสิ่งปฏิกูลในที่รองรับขยะมูลฝอย

ข้อ
๘  เจ้าของหรือผู้ครอบครองอาคารหรือสถานที่ใด
ๆ
ต้องจัดให้มีที่รองรับสิ่งปฏิกูลและหรือขยะมูลฝอยภายในอาคารหรือสถานที่นั้นอย่างเพียงพอและถูกสุขลักษณะ

ข้อ
๙  เจ้าของหรือผู้ครอบครองอาคารหรือสถานที่ใด
ๆ ต้องรักษาบริเวณอาคารหรือสถานที่นั้นไม่ให้มีการถ่ายเท
หรือทิ้งสิ่งปฏิกูลและหรือมูลฝอยในประการที่ขัดต่อสุขลักษณะ

ข้อ
๑๐  ถ้าเจ้าพนักงานท้องถิ่นเห็นว่าอาคารหรือสถานที่ประเภทใดในบริเวณใดควรทำการเก็บขน
และหรือกำจัดสิ่งปฏิกูลและหรือมูลฝอยให้ถูกสุขลักษณะยิ่งขึ้น เจ้าพนักงานท้องถิ่นจะมีหนังสือแจ้งเจ้าของหรือผู้ครอบครองอาคารหรือสถานที่นั้นทราบล่วงหน้าไม่น้อยกว่าสิบห้าวันหรือเมื่อได้ปิดประกาศไว้ในที่เปิดเผยบริเวณที่อาคารนั้นหรือสถานที่นั้นตั้งอยู่เป็นเวลาไม่น้อยกว่าสิบห้าวันนับแต่ประกาศแล้ว
เมื่อครบกำหนดสิบห้าวันแล้วเจ้าของหรือผู้ครอบครองอาคารหรือสถานที่ต้องให้เจ้าพนักงานท้องถิ่นฝ่ายเดียวเท่านั้น
เก็บ ขน และหรือกำจัดสิ่งปฏิกูลและหรือมูลฝอยจากอาคารหรือสถานที่นั้น
โดยเสียค่าธรรมเนียมตามอัตราที่กำหนดไว้ท้ายข้อบัญญัตินี้

ข้อ
๑๑  เจ้าของหรือผู้ครอบครองอาคารหรือสถานที่ใด
ๆ ซึ่งอยู่นอกบริเวณเก็บ ขนสิ่งปฏิกูลและหรือมูลฝอยตามข้อ ๑๐
ต้องกำจัดสิ่งปฏิกูลและหรือมูลฝอย
ตามคำแนะนำของเจ้าพนักงานสาธารณสุขหรือเจ้าพนักงานท้องถิ่น

ข้อ ๑๒  ห้ามมิให้ผู้ใดถ่าย เท คุ้ยเขี่ย ทิ้ง
หรือทำให้มีขึ้นซึ่งสิ่งปฏิกูลและหรือขยะมูลฝอยนอกที่รองรับสิ่งปฏิกูล
หรือมูลฝอยที่เจ้าของ หรือผู้ครอบครองอาคารหรือสถานที่ใด ๆ
จัดให้มีขึ้นเว้นแต่เป็นการกระทำของเจ้าหน้าที่องค์กรปกครองส่วนท้องถิ่นในอำนาจหน้าที่หรือบุคคลที่ได้รับอนุญาตจากเจ้าพนักงานท้องถิ่น

ข้อ
๑๓  ห้ามมิให้ผู้ใดคุ้ยเขี่ย ขุด ขน
ขยะมูลฝอยในที่รองรับขยะมูลฝอย รถหรือเรือเก็บขนขยะมูลฝอย
หรือสถานที่เทขยะมูลฝอยใด ๆ
เว้นแต่เป็นการกระทำของเจ้าหน้าที่องค์กรปกครองส่วนท้องถิ่นที่มีหน้าที่หรือผู้ได้รับอนุญาตจากเจ้าพนักงานท้องถิ่น

ข้อ
๑๔  ห้ามมิให้ผู้ใดขน นำพา
หรือเคลื่อนย้ายสิ่งปฏิกูลและหรือขยะมูลฝอยไปในที่หรือทางสาธารณะ
เว้นแต่จะได้ใส่ในภาชนะหรือที่มิดชิด
ไม่ให้มีสิ่งปฏิกูลหรือมีกลิ่นรั่วซึมออกมาภายนอกและต้องได้รับอนุญาตเป็นหนังสือจากเจ้าพนักงานท้องถิ่น
ความในวรรคหนึ่ง
ไม่ให้ใช้บังคับแก่ยานพาหนะโดยสาร ทางบกและทางน้ำ
ซึ่งได้จัดห้องสุขาที่ถูกต้องด้วยสุขลักษณะ

ข้อ ๑๕  ที่รองรับสิ่งปฏิกูลและมูลฝอยต้องเป็นภาชนะปิดมิดชิด
ไม่รั่ว ไม่ซึม และไม่มีกลิ่นเหม็นรั่วออกมาข้างนอก
และที่รองรับมูลฝอยต้องไม่รั่ว
มีฝาปิดมิดชิดกันแมลงและสัตว์ได้ตามแบบซึ่งเจ้าพนักงานสาธารณสุขหรือเจ้าพนักงานท้องถิ่นเห็นชอบ

ข้อ
๑๖  ห้ามมิให้เจ้าของหรือผู้ครอบครองอาคารหรือสถานที่ใด
ๆ ทำการกำจัดสิ่งปฏิกูลและมูลฝอยอันอาจทำให้เกิดมลภาวะที่เป็นพิษ เช่น ควัน กลิ่น
หรือแก๊ส เป็นต้น เว้นแต่จะได้กระทำ โดยวิธีการที่ถูกสุขลักษณะ
หรือกระทำตามคำแนะนำของเจ้าพนักงานสาธารณสุขหรือเจ้าพนักงานท้องถิ่น

ข้อ
๑๗  การเก็บ ขน
และกำจัดสิ่งปฏิกูลและหรือขยะมูลฝอยข้ามเขตท้องถิ่นกันจะต้องปฏิบัติตามกฎหมายที่เกี่ยวข้อง
และเป็นไปตามหลักเกณฑ์ดังนี้
(๑) เจ้าพนักงานท้องถิ่นที่จะพิจารณาอนุญาตให้ผู้ได้รับทำการเก็บ ขน
สิ่งปฏิกูลและหรือขยะมูลฝอย โดยทำเป็นธุรกิจ
โดยแจ้งว่าจะนำสิ่งปฏิกูลและหรือขยะมูลฝอยไปกำจัด ณ เขตท้องถิ่นอื่นเจ้าพนักงานท้องถิ่นจะต้องตรวจสอบว่ามีใบอนุญาต
การกำจัดสิ่งปฏิกูลและหรือขยะมูลฝอยนั้น
จึงจะอนุญาตให้เก็บขนโดยทำเป็นธุรกิจได้
(๒)
กรณีที่ผู้ใดรับทำการเก็บขนสิ่งปฏิกูลและหรือขยะมูลฝอยในเขตท้องถิ่นต้นทางแล้วนำสิ่งปฏิกูลและหรือขยะมูลฝอยไปกำจัดในเขตท้องถิ่นปลายทาง
โดยคิดค่าบริการทั้งการเก็บขนและการกำจัด
ผู้ประกอบการต้องขอใบอนุญาตทำการเก็บขนจากเจ้าพนักงานท้องถิ่นต้นทางและขอใบอนุญาตทำการกำจัดจากเจ้าพนักงานท้องถิ่นปลายทาง
ซึ่งผู้ประกอบการคิดค่าบริการได้ตามอัตราที่ท้องถิ่นต้นทางและปลายทางกำหนดไว้ในข้อกำหนดท้องถิ่นนั้น
 ทั้งนี้
หากมีการเก็บขนสิ่งปฏิกูลและหรือขยะมูลฝอยผ่านท้องถิ่นอื่น นอกจากท้องถิ่นต้นทาง
และท้องถิ่นปลายทางจะต้องแสดงใบอนุญาตทำการเก็บขนจากเจ้าพนักงานท้องถิ่นต้นทาง
และขอใบอนุญาตทำการกำจัดจากเจ้าพนักงานท้องถิ่นปลายทาง
รวมทั้งหลักฐานการขออนุญาตทำกิจการนอกเขตตามกฎหมายว่าด้วยการจัดตั้งองค์กรปกครองส่วนท้องถิ่นนั้น
ๆ ด้วย
(๓) กรณีที่ผู้ได้รับใบอนุญาตทำการเก็บ ขน สิ่งปฏิกูลและหรือขยะมูลฝอย โดยคิดค่าบริการในเขตท้องถิ่นหนึ่งแล้วนำมากำจัดโดยการถม
หรือโดยวิธีการอื่นใด ในที่ซึ่งอยู่ในอีกเขตท้องถิ่นหนึ่งบุคคลผู้มีกรรมสิทธิ์หรือผู้ครอบครองที่ดินนั้นจะต้องขอใบอนุญาตจากเจ้าพนักงานท้องถิ่นนั้น

ข้อ
๑๘  ห้ามมิให้ผู้ใดขุดสิ่งปฏิกูลและหรือขยะมูลฝอย
หรือนำสิ่งปฏิกูลและหรือขยะมูลฝอยไปฝังหรือถมในที่ดินใดหรือโดยวิธีการอื่นใด
เว้นแต่จะได้รับอนุญาตเป็นหนังสือจากเจ้าพนักงานท้องถิ่น

ข้อ ๑๙  ห้ามมิให้ผู้ใดดำเนินกิจการรับทำการเก็บ ขน
หรือกำจัดสิ่งปฏิกูลและมูลฝอย โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ
เว้นแต่จะได้รับอนุญาตจากเจ้าพนักงานท้องถิ่น

ข้อ ๒๐  ผู้ใดประสงค์จะดำเนินกิจการรับทำการเก็บ ขน
หรือกำจัดสิ่งปฏิกูลและมูลฝอย โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ
ให้ยื่นคำขอรับใบอนุญาตตามแบบที่กำหนดต่อเจ้าพนักงานท้องถิ่น พร้อมกับหลักฐานต่าง
ๆ ตามที่องค์การบริหารส่วนตำบลสร้อยละครกำหนด

ข้อ
๒๑  คุณสมบัติของผู้ขออนุญาตดำเนินกิจการรับทำการเก็บ
ขน หรือกำจัดสิ่งปฏิกูลหรือมูลฝอย ตลอดจนหลักเกณฑ์
วิธีการและเงื่อนไขในการขอและการออกใบอนุญาต
ให้เป็นไปตามที่องค์การบริหารส่วนตำบลสร้อยละครกำหนด และหรืออาจมีคุณสมบัติดังนี้
(๑) คุณลักษณะของรถเก็บขนขยะมูลฝอย
- ได้รับอนุญาตจากกรมขนส่งทางบก
- ส่วนของรถที่ใช้ขนขยะมูลฝอยต้องมีการปกปิดมิดชิด ไม่รั่วซึม
ไม่ทำให้ขยะมูลฝอยตกหล่น หรือปลิวฟุ้งกระจายขณะขนย้าย
- พ่นสี หรือข้อความใด ๆ เช่น รถเก็บขนขยะมูลฝอย เลขรหัสใบอนุญาต ชื่อ
บริษัท หน่วยงานที่อนุญาต ฯลฯ
(๒) หลักเกณฑ์ วิธีการเก็บขน เช่น
- การแต่งกายของผู้ปฏิบัติงาน เช่น การแต่งกายใส่กางเกงขายาว
สวมเสื้อมีแขนและสวมเสื้อสะท้อนแสง ผูกผ้าปิดปาก/จมูก สวมถุงมือ ฯลฯ
- เก็บขนขยะมูลฝอยให้เรียบร้อยมิให้มีขยะมูลฝอยเหลือตกค้าง ขณะขนย้ายต้องไม่ทำให้ขยะมูลฝอยตกหล่น
หรือฟุ้งกระจายตามท้องถนน
(๓) หลักเกณฑ์ในการกำจัด
- มีระบบกำจัดถูกหลักสุขาภิบาล เช่น ระบบเตาเผา ระบบฝังกลบ
หรือระบบหมักเป็นปุ๋ย
- เอกสารรับรองประสิทธิภาพของระบบการกำจัดขยะมูลฝอยจากหน่วยงานราชการหรือสถาบันการศึกษา
หรือห้องปฏิบัติการจากหน่วยงานเอกชนที่ได้รับรองมาตรฐาน
- เอกสารรายงานการวิเคราะห์ผลกระทบสิ่งแวดล้อม
- ต้องไม่ก่อเหตุรำคาญให้กับประชาชนผู้อาศัยอยู่ในบริเวณใกล้เคียง
- กรณีที่ไม่มีระบบกำจัดสิ่งปฏิกูลของตนเองต้องแสดงหลักฐานว่าจะนำสิ่งปฏิกูลไปกำจัด
ณ แหล่งกำจัดที่ถูกสุขลักษณะแห่งใด และมีใบอนุญาตในการกำจัด

ข้อ
๒๒  เมื่อเจ้าพนักงานท้องถิ่นได้รับคำขอรับใบอนุญาต
ให้ตรวจสอบความถูกต้องและความสมบูรณ์ของคำขอ
หากปรากฏว่าผู้ขออนุญาตปฏิบัติถูกต้องตามหลักเกณฑ์ วิธีการ
และเงื่อนไขที่กำหนดไว้แล้ว และเป็นกรณีที่เจ้าพนักงานท้องถิ่นเห็นสมควรให้เจ้าพนักงานท้องถิ่นออกใบอนุญาตให้

ข้อ
๒๓  ผู้ได้รับอนุญาตต้องมารับใบอนุญาตพร้อมกับชำระค่าธรรมเนียมตามอัตราท้ายข้อบัญญัตินี้ภายในกำหนดสิบห้าวันนับแต่วันที่ได้รับหนังสือแจ้งจากเจ้าพนักงานท้องถิ่น
หากมิได้รับใบอนุญาตและชำระค่าธรรมเนียมภายในระยะเวลาที่กำหนดจะถือว่าสละสิทธิ์

ข้อ
๒๔  ในการให้บริการตามใบอนุญาต
ผู้รับใบอนุญาตต้องทำสัญญาเป็นหนังสือกับผู้รับบริการทุกราย
โดยสัญญาดังกล่าวอย่างน้อยต้องระบุถึงอัตราค่าบริการ
ระยะเวลาในการให้บริการและความรับผิดชอบในกรณีผิดสัญญา
โดยส่งสำเนาสัญญาและใบเสร็จรับเงินให้เจ้าพนักงานท้องถิ่นภายในกำหนดสามสิบวันก่อนวันเริ่มการให้บริการ
 ทั้งนี้ อัตราค่าบริการต้องไม่เกินอัตราที่กำหนดไว้ในบัญชีอัตราค่าบริการขั้นสูงท้ายข้อบัญญัตินี้

ข้อ
๒๕  เมื่อผู้รับใบอนุญาตเลิกการให้บริการแก่ผู้รับบริการรายใดจะต้องทำเป็นหนังสือแจ้งเจ้าพนักงานท้องถิ่นภายในกำหนดสามสิบวันก่อนวันที่ได้เริ่มการให้บริการตามสัญญาใหม่

ข้อ
๒๖  ผู้รับใบอนุญาตต้องปฏิบัติดังนี้
(๑) รักษาคุณสมบัติตามที่กำหนดไว้ในข้อ ๒๑
ตลอดเวลาที่ยังดำเนินการตามใบอนุญาต
(๒ ปฏิบัติตามรายละเอียดที่ได้ยื่นไว้ตามข้อ ๒๔
(๓) ปฏิบัติการอื่นใดเกี่ยวด้วยสุขลักษณะ ความปลอดภัย
และรักษาคุณภาพสิ่งแวดล้อมตามคำแนะนำหรือคำสั่งเจ้าพนักงานสาธารณสุขและคำสั่งเจ้าพนักงานท้องถิ่น
รวมทั้งระเบียบ ข้อบังคับและประกาศขององค์การบริหารส่วนตำบลสร้อยละคร

ข้อ
๒๗  เมื่อผู้รับใบอนุญาตประสงค์จะขอต่ออายุใบอนุญาต
ให้ยื่นคำขอต่อเจ้าพนักงานท้องถิ่นตามแบบที่องค์การบริหารส่วนตำบลสร้อยละครกำหนด
ก่อนใบอนุญาตสิ้นอายุ เมื่อได้ยื่นคำขอพร้อมกับชำระค่าธรรมเนียมแล้ว
ให้ประกอบกิจการได้จนกว่าเจ้าพนักงานท้องถิ่นจะสั่งไม่ต่ออายุใบอนุญาต หากมิได้ชำระค่าธรรมเนียมที่ค้างชำระ

ข้อ
๒๘  ใบอนุญาตให้มีอายุหนึ่งปีนับแต่วันที่ออกใบอนุญาต
และให้ใช้ได้เพียงในเขตอำนาจองค์การบริหารส่วนตำบลสร้อยละคร

ข้อ
๒๙  เมื่อผู้รับใบอนุญาตไม่ประสงค์จะประกอบกิจการต่อไป
ให้ยื่นคำขอเลิกการดำเนินกิจการต่อเจ้าพนักงานท้องถิ่นตามแบบที่องค์การบริหารส่วนตำบลสร้อยละครกำหนด

ข้อ
๓๐  หากผู้รับใบอนุญาตประสงค์จะขอแก้ไขรายการในใบอนุญาต
ให้ยื่นคำขอต่อเจ้าพนักงานท้องถิ่นตามแบบที่องค์การบริหารส่วนตำบลสร้อยละครกำหนด

ข้อ
๓๑  ในกรณีที่ใบอนุญาตสูญหาย ถูกทำลาย
หรือชำรุดในสาระสำคัญ
ผู้รับใบอนุญาตจะต้องยื่นคำขอรับใบแทนใบอนุญาตต่อเจ้าพนักงานท้องถิ่น
ตามแบบที่กำหนดท้ายข้อบัญญัตินี้ภายในสิบห้าวันนับแต่วันที่ได้รับทราบถึงการสูญหาย
ถูกทำลายหรือชำรุดในสาระสำคัญ แล้วแต่กรณี พร้อมหลักฐาน ดังต่อไปนี้
(๑) เอกสารการแจ้งความต่อสถานีตำรวจ กรณีการสูญหายหรือถูกทำลาย
(๒) ใบอนุญาตเดิม กรณีชำรุดในสาระสำคัญ

ข้อ
๓๒  การออกใบแทนใบอนุญาต
ให้เจ้าพนักงานท้องถิ่นดำเนินการตามหลักเกณฑ์ วิธีการ และเงื่อนไขดังนี้
(๑) การออกใบแทนใบอนุญาตให้ใช้ตามแบบที่องค์การบริหารส่วนตำบลสร้อยละครกำหนดโดยประทับตราสีแดง คำว่า ใบแทน
กำกับไว้ด้วย และให้มีวัน เดือน ปีที่ออกใบแทน พร้อมทั้งลายมือชื่อเจ้าพนักงานท้องถิ่น
หรือผู้ที่ได้รับมอบหมายจากเจ้าพนักงานท้องถิ่นในใบแทนและต้นขั้วใบแทน
(๒)
ให้ใช้ใบแทนใบอนุญาตได้เท่ากับเวลาที่เหลือของอายุใบอนุญาตเดิมนั้น
(๓) บันทึกด้านหลังต้นขั้วใบอนุญาตเดิม ระบุสาเหตุการสูญหาย ถูกทำลาย หรือชำรุดในสาระสำคัญของใบอนุญาตเดิม
แล้วแต่กรณี และลงเล่มที่ เลขที่ ปีของใบแทนใบอนุญาต

ข้อ
๓๓  ผู้รับใบอนุญาตจะต้องแสดงใบอนุญาตไว้โดยเปิดเผย
และเห็นได้ง่าย ณ สถานที่ประกอบกิจการตลอดเวลาที่ประกอบกิจการ

ข้อ
๓๔  กรณีที่ปรากฏว่าผู้รับใบอนุญาตไม่ปฏิบัติตามหลักเกณฑ์และเงื่อนไขใบอนุญาต
หรือปฏิบัติไม่ถูกต้องตามข้อบัญญัตินี้
เจ้าพนักงานท้องถิ่นมีอำนาจสั่งพักใช้ใบอนุญาตได้คราวหนึ่งไม่เกินสิบห้าวันกรณีที่ปรากฏว่าผู้รับใบอนุญาตถูกสั่งพักใช้ใบอนุญาตตั้งแต่สองครั้งขึ้นไป
และมีเหตุจะต้องถูกสั่งพักใช้ใบอนุญาตอีก
เจ้าพนักงานท้องถิ่นมีอำนาจออกคำสั่งเพิกถอนใบอนุญาตได้

ข้อ
๓๕  ผู้ใดฝ่าฝืนข้อบัญญัตินี้
หรือไม่ปฏิบัติตามคำแนะนำของเจ้าพนักงานสาธารณสุข หรือคำสั่งของเจ้าพนักงานท้องถิ่นมีความผิดต้องระวางโทษปรับไม่เกิน
๑,๐๐๐ บาท และมีความผิดตามพระราชบัญญัติการสาธารณสุข พ.ศ. ๒๕๓๕

ข้อ
๓๖  ภายหลังข้อบัญญัตินี้มีผลบังคับใช้แล้ว
หากมีกฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕ ให้บังคับใช้ตามกฎกระทรวงนั้น

ข้อ
๓๗  ให้นายกองค์การบริหารส่วนตำบลสร้อยละครรักษาการตามข้อบัญญัตินี้
และให้มีอำนาจออกคำสั่งและประกาศ เพื่อปฏิบัติการให้เป็นไปตามข้อบัญญัตินี้

ประกาศ
ณ วันที่ ๙ พฤษภาคม พ.ศ. ๒๕๖๐
ไชยวัฒน์
 ดาวเรือง
นายกองค์การบริหารส่วนตำบลสร้อยละคร

[เอกสารแนบท้าย]

๑. บัญชีอัตราค่าธรรมเนียมท้ายข้อบัญญัติองค์การบริหารส่วนตำบลสร้อยละคร
เรื่อง การเก็บ ขน และกำจัดสิ่งปฏิกูลและหรือมูลฝอย พ.ศ. ๒๕๖๐

(ดูข้อมูลจากภาพกฎหมาย)

ปวันวิทย์/จัดทำ
๒๖
กุมภาพันธ์ ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๒๓ ง/หน้า ๑๕๓/๑ กุมภาพันธ์ ๒๕๖๑